|  |  |
| --- | --- |
| Rīgā, 2021. gada 16. novembrī |  Nr. 36-2021 |

Latvijas Republikas

Izglītības un zinātnes ministrijai

**Par 14.1.1.1. pasākuma "Digitalizācijas iniciatīvas**

**studiju kvalitātes pilnveidei" īstenošanas noteikumiem**

Latvijas Universitāšu asociācija (turpmāk – LUA) ir atkārtoti iepazinusies ar normatīvo aktu projektu “Darbības programmas "Izaugsme un nodarbinātība" 14.1.1. specifiskā atbalsta mērķa "Atveseļošanas pasākumi izglītības nozarē (ESF)" 14.1.1.1. pasākuma "Digitalizācijas iniciatīvas studiju kvalitātes pilnveidei" īstenošanas noteikumi"” un iebilst pret noteikumu projektā paredzēto normu, ka Eiropas Sociāla fonda un valsts budžeta līdzfinansējumu plānots piešķirt augstskolām neatkarīgi no to juridiskā statusa. Tā kā augstskolas var būt gan valsts dibinātas, gan privātpersonu dibinātas, tad uzskatām, ka nav pamatojuma valsts budžeta līdzfinansējuma plānošanai privātpersonu dibinātām augstskolām. Līdz ar to aicinām precizēt noteikumu projektā un anotācijā norādīto 14.1.1.1. pasākuma mērķa grupas definīciju. Atbildīgās iestādes skaidrojumu, ka 14.1.1.1. pasākumam ir plānota atklāta projektu iesniegumu atlase un nav zināms, vai projektu pieteikumus iesniegs arī privātpersonu dibinātas augstskolas, uzskatām par argumentu, kas nepamato valsts budžeta līdzfinansējuma piešķiršanu privātpersonu dibinātām augstskolām.

Vienlaikus atkārtoti lūdzam izvērtēt noteikumu projekta 30. punktā, kā arī 31. punktā no jauna ietvertās prasības par starptautiskās ekspertīzes nepieciešamību pēc būtības, ņemot vērā paredzamo projektu zemo gatavības pakāpi, ierobežoto projektu īstenošanas laiku un mazo projektu skaitu saistībā ar pasākuma kopējo ierobežoto finansējumu, jo starptautisko ekspertu piesaiste vēl vairāk samazinās projekta īstenotājiem pieejamā finansējuma apjomu. Atbildīgās iestādes skaidrojums, ka 14.1.1.1. pasākumam Latvijas ietvaros ir problemātiski atrast ekspertus, kas nebūtu saistīti ar Latvijas augstskolām, ir nepamatots pēc būtības.

Ņemot vērā augstāk minētos argumentus, uzskatām, ka, ja šajā pasākumā nav iespējams piemērot ierobežotu projektu atlasi, tad nav pamatojuma valsts budžeta līdzfinansējuma plānošanai privātpersonu dibinātām augstskolām, kā arī nav pamatota starptautiskās ekspertīzes nepieciešamība gan projektu atlases, gan gala rezultātu izvērtējumam pēc būtības.

Latvijas Universitāšu asociācijas

valdes priekšsēdētājs A. Pētersons

DOKUMENTS PARAKSTĪTS AR DROŠU ELEKTRONISKO PARAKSTU UN

SATUR LAIKA ZĪMOGU